Moyra Caldecott

‎Moyra Caldecott yin wekantọ de he yin jiji to 1 Ayidosun 1927 bo kú to 23 Nuwhàsun 2015. E yin jiji to Afrique du Sud ṣigba nọ̀ Bretagne. E kàn owe susu, taidi Guardians of the Tall Stones po The Egyptian Sequence po. E sọ kanwe to oyín devo mẹ, yèdọ Olivia Brown.

‎E yin jiji to Pretoria, Afrique du Sud, bo sẹtẹn yì Londres to 1951. E wlealọ hẹ Oliver Caldecott bo pọ́n ovi atọ̀n go whẹ́n. E plọn Glẹnsigbe to wehọmẹ alavọ tọn bo mọ gbedewema yí to whenue e fó. E sọ yin nina gbedewema devo na wekinkan to Glẹnsigbe mẹ.

‎To 2000, Moyra Caldecott wà onú yọyọ de po owe etọn lẹ po. E wazọ́n hẹ Mushroom eBooks nado hẹn suhugan owe etọn lẹ tọn tin-to-aimẹ to Internet ji. Ehe yin dopo to whla tintan he mẹde wà ehe na owe yetọn lẹ.

‎Gbẹtọ lẹ dọ dọ Moyra Caldecott yin wekantọ dagbe de na e kànwe gando ninọmẹ voovo awe go wutu. E kànwe gando nuhe to jijọ to aihọn mẹ lẹ go, podọ gando nuhe nọ jọ to ayiha gbẹtọ lẹ tọn mẹ lẹ go ga. E yise dọ nugbo wunmẹ voovo wẹ tin.

‎To owhe susu godo, Moyra jẹ azọ̀n de he hẹn ẹn vẹawuna ẹn nado dọho bo mọnukunnujẹ hogbe lẹ mẹ. E kú to jijọho mẹ to 23 Nuwhàsun 2015, to whenuena e tindo owhe 87.

Otàn etọn
Vuwhenu po wehọmẹ po
‎Moyra yin jiji to Pretoria, Afrique du Sud, to 1 Ayidosun 1927. Yinkọ mẹjitọ etọn lẹ tọn wẹ Jessica po Frederick Brown po. E plọnnu to Wehọmẹ Alavọ Natal tọn, bo mọ gbedewema yí na Glẹnsigbe po Tamẹnuplọnmẹ pinplọn po. To 1950, e sẹtẹn yì Cape Town bo plọn Glẹnsigbe to Wehọmẹ Alavọ Cape Town tọn. Finẹ wẹ e dukosọhẹ Oliver Caldecott te, mẹhe hoavùn sọta akọ̀ ṣinṣinyan. Yé sẹtẹn yì yovotomẹ to 1951 bo wlealọ to Londres. To whenue yé ko voawu pẹẹde godo, E wá plọn onú voovo lẹ, gọna yẹdide lẹ dide po ozẹ́n-dido po.

Wekinkan
‎Moyra Caldecott jẹ wekan ji sọn ovu whenu etọn gbọ́n. To tintan whenu, gbẹtọ lẹ doayi e go dọ ohó milomilo-kàntọ de wẹ e yin. Homilomilo etọn lẹ tin to owe susu mẹ to 1950 lẹ po 1960 lẹ po. To 1960, ewọ wẹ yin nukọntọ na ogbẹ́ Dulwich Poetry Group. Delẹ to aihundida etọn lẹ mẹ yin zize do ladio ji. Ṣigba to whenue e ko dibla do owhe 50 wẹ e jẹ otànwe lẹ kàn ji, podọ yé gbayipe taun bo hẹn ẹn lẹzun omẹ nukundeji de. To godo mẹ, e wá kàn owe hugan 30.

‎Guardians of the Tall Stones Trilogy wẹ yin owé etọn he diyin hugan. Owé lọ gando Grande-Bretagne hohowhenu tọn go. Mẹsusu he wá sọn Amelika bo wá dla nọtẹn vonọtaun Grande-Bretagne tọn lẹ pọ́n dona hia owe ehe. E ko to yinyin zinzinjẹgbonu sọn 1977 gbọ́n.

‎Moyra kàn owe diyin devo gando Égypte hohowhenu tọn go. E gando Akhenaten po Hatshepsut po go. Na owe ehelẹ wutu, Tina Turner, yèdọ hànsinọ de, biọ to Moyra si nado do lẹdo nọtẹn hohowhenu Égypte tọn lẹ hia ẹ. Moyra yiwanna numimọ ehe taun.

Alọdlẹndonu lẹ
‎

Adà:Otàn Gbẹzan tọn
Adà:Yọnnu lẹ
Adà:Mẹhe yin jiji to 1927 lẹ
Adà:Mẹhe ku to 2015 lẹ